Document ID: 32004R1504

ΚΑΝΟΝΙΣΜΌΣ (ΕΚ) αριθ. 1504/2004 ΤΟΥ ΣΥΜΒΟΥΛΊΟΥ
της 19ης Ιουλίου 2004
για την τροποποίηση και την αναπροσαρμογή του κανονισμού (ΕΚ) αριθ. 1334/2000 περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1334/2000 του Συμβουλίου (1), απαιτεί να υπόκεινται τα είδη διπλής χρήσης (συμπεριλαμβανομένων του λογισμικού και της τεχνολογίας) σε πραγματικό έλεγχο όταν εξάγονται από την Κοινότητα.
(2)
Για να μπορέσουν τα κράτη μέλη και η Κοινότητα να τηρήσουν τις διεθνείς υποχρεώσεις τους, το παράρτημα I του κανονισμού (ΕΚ) αριθ. 1334/2000 καταρτίζει κοινό κατάλογο ειδών και τεχνολογίας διπλής χρήσης που αναφέρεται στο άρθρο 3 του εν λόγω κανονισμού, που καθιερώνει διεθνώς αναγνωρισμένους ελέγχους ειδών διπλής χρήσης, συμπεριλαμβανομένων της ρύθμισης του Wassenaar, του καθεστώτος ελέγχου τεχνολογίας πυραύλων (MTCR), της ομάδας προμηθευτών πυρηνικών υλικών (NSG), της ομάδας της Αυστραλίας και της σύμβασης για τα χημικά όπλα (CWC).
(3)
Το άρθρο 11 του κανονισμού (ΕΚ) αριθ. 1334/2000 αναφέρει ότι το παράρτημα I και το παράρτημα IV αναπροσαρμόζονται σύμφωνα με τις συναφείς υποχρεώσεις και δεσμεύσεις, και τις τυχόν τροποποιήσεις αυτών, που έχει αναλάβει κάθε κράτος μέλος ως συμβαλλόμενο μέρος των οικείων διεθνών καθεστώτων μη διάδοσης και διευθετήσεων ελέγχου των εξαγωγών ή με την κύρωση των οικείων διεθνών συνθηκών.
(4)
Θα πρέπει να τροποποιηθεί το παράρτημα I του κανονισμού (ΕΚ) αριθ. 1334/2000, για να ληφθούν υπόψη οι αλλαγές που υιοθετήθηκαν από τη ρύθμιση του Wassenaar, την ομάδα της Αυστραλίας και το καθεστώς ελέγχου της τεχνολογίας πυραύλων μετά τις τροποποιήσεις που επήλθαν διά του κανονισμού (ΕΚ) αριθ. 149/2003 της 27ης Ιανουαρίου 2003 (2).
(5)
Το μέρος 3 του παραρτήματος II του κανονισμού (ΕΚ) αριθ. 1334/2000 τροποποιήθηκε με τον κανονισμό (ΕΚ) αριθ. 885/2004 του Συμβουλίου, για να διαγραφούν η Τσεχική Δημοκρατία, η Ουγγαρία και η Πολωνία από τον ισχύοντα κατάλογο των χωρών για τις οποίες εφαρμόζεται η κοινοτική άδεια εξαγωγών.
(6)
Για να απλουστευθούν οι αναφορές για τις αρχές ελέγχου των εξαγωγών και τους οικονομικούς φορείς, είναι αναγκαίο να δημοσιευθεί αναπροσαρμοσμένη και παγιοποιημένη έκδοση των παραρτημάτων του κανονισμού (ΕΚ) αριθ. 1334/2000, λαμβανομένων υπόψη όλων των τροποποιήσεων που ενέκριναν τα κράτη μέλη σε διεθνή φόρα κατά την περίοδο από το Δεκέμβριο του 2002 έως το Δεκέμβριο του 2003.
(7)
Ο κανονισμός (ΕΚ) αριθ. 1334/2000 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα του κανονισμού (ΕΚ) αριθ. 1334/2000 αντικαθίστανται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 2004.

Labels: 7
3
5